### Beslutning

Godkendt.

### Sagsfremstilling

## Resume og sagens baggrund

[adresse] har bedt interesserede kommuner om at fremsende en motiveret interessetilkendegivelse vedr. placering af nærhospital i egen kommune. Brevet skal være Regionen i hænde den 6. januar 2023, hvorfor kommunen er nødsaget til at gennemføre en meget komprimeret beslutningsproces for at sikre det nødvendige politiske mandat.

## Indstillinger

Direktøren indstiller, at Kalundborg Kommunes udkast til brev til Region Sjælland vedr. nærhospital i kommunen godkendes.

## Behandling

Børn- og Familieudvalget, Socialudvalget, Ældre- og Sundhedsudvalget, Økonomiudvalget og Kommunalbestyrelsen.

## Sagsfremstilling

Kommunale repræsentanter deltog den 16. november 2022 i et orienteringsmøde afholdt af [adresse] om placering af nærhospitaler i regionen. I forlængelse af mødet modtog kommunerne en mail fra Regionsrådsformand Kurt Bach, hvoraf det fremgik, at han havde aftalt med KKR-Formandskabet Yan Sørensen og Ofelia Møller, at der på [adresse] d. 22. november ville blive præsenteret en regionale proces for placering, således at der kunne sikres input fra kommuner, som var interesserede i at få et nærhospital.

Kalundborg Kommune modtog fredag den 2. december 2022 brev fra [adresse]. I brevet anmoder Region Sjælland om, at de kommuner, som er interesserede i at indgå i en ansøgning om anlægsmidler til et nærhospital, tilkendegiver dette og samtidigt motiverer ønsket med afsæt i en række forhold. Regionen har sat deadline for denne tilkendegivelse til den 6. januar 2023. Regionens brev indgår som bilag i sagen.

Dette er baggrunden for den meget komprimerede proces for nærhospital i Kalundborg.

Proces for udarbejdelse af Kalundborg Kommunes tilkendegivelse

I Regeringens udspil "Tættere på II" fra oktober 2021 er [adresse] angivet som en af de 13 lokationer, som foreslås at få et nærhospital. Kalundborg Kommune har ved flere lejligheder tilkendegivet overfor regionen, at kommunen er interesseret i, at der placeres et nærhospital enten med afsæt i det nuværende sundheds- og akuthus eller ved et nybyggeri.

I forlængelse af mødet 16. november igangsatte administrationen en kortlægning af nuværende sundhedsfunktioner i kommunen samt en samling af relevante data om sundhed og sygdomsmønstre blandt kommunens borgere. Desuden blev gennemført en interviewrunde med ledere med ansvar for funktioner, som kunne bringes i spil i et nærhospital. Formålet med interviewrunden var at kortlægge aktuelle og fremtidige udfordringer på sundhedsområdet, således at nærhospitalet i videst muligt omfang kan adressere fremtidens behov.

Det skal understreges, at en mere optimal proces ville have givet tid til en grundigere analyse af fremtidens sundhedsbehov samt en omfattende høringsproces med diverse interessenter, herunder blandt andet Seniorråd og Handicapråd. Det er administrationens forståelse, at kommunen ikke binder sig til bestemte funktioner med denne interessetilkendegivelse. Derfor er det også administrationens forventning, at den fornødne involvering af en række lokale interessenter vil kunne ske efterfølgende.

Indhold i [adresse] interessetilkendegivelse

Forud for møderne den 12. december i Socialudvalget, Ældre- og Sundhedsudvalget og Børne- og Familieudvalget afholder de tre udvalg fælles temamøde om nærhospital.

På temamødet vil administrationen gennemgår de kriterier, som regionen med afsæt i Sundhedsstyrelsens retningslinjer har udmeldt, og administrationen vil gennemgå et forslag til brev til regionen om interessetilkendegivelse.

Brevet eftersendes dagsordenen. Brevet forventes endvidere eftersendt til Økonomiudvalg og Kommunalbestyrelse i forlængelse af behandlingen i de tre udvalg med henblik på behandling den 14. december.

Brevet til jf. bestillingen fra regionen indeholde følgende emner:

* Hvordan en placering af nærhospital i kommunen kan opfylde Sundhedsstyrelsens faglige ramme med udgangspunkt i geografisk afstand og/eller vanskelig infrastruktur til akutsygehus, tilstrækkelig patientvolumen og lokalbefolkningens sundhedsprofil.
* Sammenhæng til Region Sjællands sygehusplan.

  Foreløbige overvejelser om mulig placering i kommunen.
* Beskrivelse af muligt kommunalt indhold og funktioner på nærhospitalet, samt muligheder for synergieffekter på et nærhospital. Det kan både være nære tilbud tættere på eller i borgerens eget hjem, samt nye og innovative løsninger, herunder digitale og teknologiske løsninger.

## Økonomiske konsekvenser

Sagen er som udgangspunkt uden drifts- eller anlægsøkonomiske konsekvenser. Der ansøges om anlægsmidler, og det forudsættes, at der ikke stilles krav om kommunal eller regionale medfinansiering. Driftmidlerne skal som udgangspunkt tilvejebringes af Region Sjælland for så vidt gældende de regionale funktioner, mens de kommunale funktioners driftbudget skal tilvejebringes ved at flytte og omlægge eksisterende kommunale funktioner.

### Sagens forløb

12-12-2022 Børn- og Familieudvalget

Anbefales, idet det eksisterende og meget positive samarbejde med Regionen betones i interessetilkendegivelsen.

12-12-2022 Socialudvalget

Anbefales, idet det eksisterende og meget positive samarbejde med Regionen betones i interessetilkendegivelsen.

12-12-2022 Ældre- og Sundhedsudvalget
Anbefales, idet det eksisterende og meget positive samarbejde med Regionen betones i interessetilkendegivelsen.
14-12-2022 Økonomiudvalget
Anbefales.